Objava zahtjeva za odobrenje veće izmjene specifikacije proizvoda u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 327/05)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE VEĆE IZMJENE SPECIFIKACIJE PROIZVODA ZA ZAŠTIĆENU OZNAKU IZVORNOSTI/ZAŠTIĆENU OZNAKU ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Steirisches Kürbiskernöl”

EU br.: PGI-AT-1460-AM02 – 9.12.2019.

ZOI ( ) ZOZP (X)

1. Skupina koja podnosi zahtjev i legitimni interes

Gemeinschaft der Arbeitsgemeinschaft Steirischer Kürbisbauern Gen.m.b.H. [Udruženje štajerskih uzgajivača bundeva],

Landesinnung Steiermark des Lebensmittelgewerbes Berufszweig Ölpresser [Ogranak štajerskog Udruženja obrtnika prehrambene industrije za proizvođače prešanih ulja].

n/r Gemeinschaft Steirisches Kürbiskernöl g.g.A. [Udruženje za ZOZP „Steirisches Kürbiskernöl”]

Julius Strauß Weg 1a 8430 Leibnitz ÖSTERREICH Tel. +43 345272151 Faks +43 34527215115 E-pošta: office@steirisches-kuerbiskernoel-gga.at

2. Država članica ili treća zemlja

Austrija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz podrijetla

☒ Metoda proizvodnje

☒ Poveznica

☒ Označivanje

☒ Ostalo [nacionalni zahtjevi]

4. Vrsta izmjene

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Dosadašnja specifikacija sastojala se od više dokumenata koji su sada objedinjeni i revidirani, prije svega kako bi se zahtjevi kojima se uređuje postupak proizvodnje i dokaz podrijetla uzeli u obzir, a podaci o zemljopisnom području, koji su izvorno bili točno ucrtani na zemljovidu, ali preusko definirani u tekstu, definirali i ispravili u skladu s promjenama naziva političkih okruga. Sustav kontrole detaljno je opisan radi jasnoće te kako bi se izbjeglo narušavanje tržišnog natjecanja i pomoglo osigurati kvalitetu i jedinstvenost ulja „Steirisches Kürbiskernöl”.

Detaljnije:

Opis proizvoda:

Točka 5.b aktualne specifikacije proizvoda – Opis:

„Viskozno jestivo ulje tamne boje koje se uglavnom upotrebljava kao ulje za salatu. Proizvodi se mekim prešanjem koštica štajerske bundeve koje su prirodno bez ljuske (Cucurbita pepo var. styriaca). Bogato je polinezasićenim masnim kiselinama i izuzetno je hranjivo.”

i objašnjenje:

„Ulje ‚Steirisches Kürbiskernöl’ viskozno je jestivo ulje tamne boje i orašastog okusa. Jedna je od njegovih posebnih značajki dobro prianjanje na listove salate. S obzirom na to da je bogato polinezasićenim masnim kiselinama, izuzetno je hranjivo. Analiza: Specifična težina: 0,90–0,92 kg/l Sadržaj masti 90 %, od čega linolenska kiselina čini 40–60 %, a oleinska kiselina 25–40 %, koje zajedno čine otprilike 80 %; palmitoleinska kiselina 10–25 %, stearinska kiselina 3–6 %, druge masne kiseline 1–2 %. Osnovni je proizvod od kojeg se proizvodi ulje ‚štajerska uljna bundeva’Cucurbita pepo var. styriaca (koja se naziva i uljnom bundevom s košticama bez ljuske). To je mutirana sorta čija četiri vanjska sloja stanica (ljuske koštica) ne odrvene i ne odebljaju. Koštice tako poprime karakterističnu maslinasto zelenu do tamnozelenu boju. Austrijski genetičar Erich Tschermak von Seysnegg tvrdi da je štajerska bundeva vjerojatno nastala spontano uslijed mutacije zbog gubitka funkcije u prošlom stoljeću. Koštice imaju sljedeći prehrambeni sastav: Sastav se razlikuje ovisno o proizvodnoj godini: Masti: 45–53 % Bjelančevine: 32–38 % Ugljikohidrati: 3–5 % Sirova vlaknina: 2–4 % Mineralne tvari: 4–6 % (kalij, fosfor, kalcij, magnezij, željezo, bakar, mangan, selenij, cink) Vitamini: E, B1, B2, B6, C, A, D. Otprilike 615 kcal na 100 g proizvoda. Ostale važne hranjive tvari: Fitosterol i citrulin (imaju farmakološki učinak na poremećaje prostate) Skvalen (ima učinak na razine kolesterola) Koštice štajerske bundeve znatno se razlikuju od običnih oljuštenih koštica zbog hranjivih tvari koje sadržavaju. Razlike u hranjivoj vrijednosti ‚oljuštenih’ koštica bundeve i onih koje su ‚bez ljuske’ navedene su u tablici u nastavku (Eduard von Boguslawski): Koštice Apsolutna suha težina % suhe težine Sirova mast Sirove bjelančevine Sirova vlaknina Oljuštene koštice bundeve 90,0 39,6 27,7 19,6 Štajerska uljna bundeva 90,0 48,6 36,3 4,4 Stoga se ‚Steirisches Kürbiskernöl’ od drugih jestivih ulja razlikuje u dva važna aspekta: osnovni proizvod (koštice bundeve koje su prirodno bez ljuske) karakterističan je za regiju, a postupak prešanja jedinstven je (ne uključuje rafiniranje).”

radi poboljšanja i pojašnjenja opisa zamjenjuju se sljedećim:

„5.b Opis: ‚Steirisches Kürbiskernöl’ proizvodi se od koštica štajerske uljne bundeve koje su prirodno bez ljuske (Cucurbita pepo var. styriaca). Koštice moraju biti dobivene uzgojem certificiranog sjemena sorte štajerske uljne bundeve koja je odobrena u Austriji i uvrštena na austrijsku sortnu listu. Koštice bundeve uvijek se prže prije prešanja. Tako se dobiva tamno, dikromično ulje koje djeluje tamnozeleno/crvenkasto kad ga se postavi pod izvor svjetlosti. ‚Steirisches Kürbiskernöl’ viskozno je ulje karakteristična mirisa. Okus mu može biti više ili manje orašast, ovisno o intenzitetu postupka prženja. Ulje nije ni filtrirano ni rafinirano. Iz njega nije uklonjena sluz, nije (djelomično) otkiseljeno, nije izbijeljeno, nije mu uklonjen miris i/ili nije frakcionirano. Ulje ‚Steirisches Kürbiskernöl’ sastoji se od 100 % čistog ulja dobivenog prvim prešanjem koštica štajerske uljne bundeve bez ljuske, podrijetlom iz definiranog područja uzgoja i prešanih na definiranom području. Nije dopušteno miješanje s drugim uljima ni košticama. Ulje je bogato polinezasićenim masnim kiselinama i izuzetno je hranjivo. Prosječni parametri ulja ‚Steirisches Kürbiskernöl’: Sadržaj ulja, specifična težina i profil masnih kiselina koštica štajerske uljne bundeve koje su prirodno bez ljuske mogu znatno varirati ovisno o tlu i vremenskim uvjetima na mjestu uzgoja bundeva te o stupnju zrelosti. Specifična težina: 0,90–0,92 kg/l Sadržaj masti najmanje 99 %, od čega linolenska kiselina čini 37–60 %, a oleinska kiselina 25–44 %, koje zajedno čine otprilike 80 %, palmitinska kiselina 10–20 %, stearinska kiselina 3–7 %, druge masne kiseline 1–2 %. ‚Steirisches Kürbiskernöl’ od drugih jestivih ulja razlikuje se u nekoliko važnih aspekata. Prvo, osnovni proizvod (koštice štajerske uljne bundeve koje su prirodno bez ljuske) karakterističan je za regiju zemljopisno definiranog područja uzgoja, a drugo, nakon prženja koštica primjenjuje se karakterističan postupak prešanja (mehaničko/hidrauličko).” Obrazloženje: Posebna kvaliteta i izgled ulja „Steirisches Kürbiskernöl” oduvijek su se smatrali posljedicom utjecaja regionalne klime na definiranom području uzgoja, stručnosti poljoprivrednika kad je riječ o uzgoju, njezi i berbi nasada te tradicionalne metode proizvodnje prešanjem ulja. Stoga se samo ulje proizvedeno od koštica štajerske uljne bundeve koje su prirodno bez ljuske (Cucurbita pepo var. styriaca) opisuje kao ulje sa zaštićenom oznakom izvornosti „Steirisches Kürbiskernöl” , jedinstvenog okusa i arome. Tim se tekstom, koji je djelomično bio naveden u izvornoj specifikaciji, a sada je dopunjen, nastoji nedvosmisleno izraziti da se samo 100 % čisto ulje dobiveno prvim prešanjem koštica štajerske uljne bundeve bez ljuske, podrijetlom iz definiranog područja uzgoja i prešanih na definiranom području, može označiti ZOZP-om „Steirisches Kürbiskernöl”. Uzgojem isključivo certificiranog sjemena sorti štajerske uljne bundeve koje su odobrene u Austriji i uvrštene na austrijsku sortnu listu jamči se da se umnažaju samo one vrste nasada koje uspijevaju na austrijskom području uzgoja i stoga se održava kvaliteta koštica bundeve potrebna kako bi se osigurali kvaliteta i karakterističan okus ulja „Steirisches Kürbiskernöl”. U dosadašnjoj specifikaciji proizvoda navedeno je da sadržaj masti iznosi 90 %, što je sada izmijenjeno u „najmanje 99 %” jer sadržaj masti uglavnom iznosi od 99 % do 100 %. U skladu s tim prilagođen je popis masnih kiselina. Prethodni popis prehrambenog sastava koštica bundeve izbrisan je jer te vrijednosti nisu jednako primjenjive na ulje proizvedeno od koštica i stoga bi mogle zbuniti potrošače iako su relevantne u svrhu praćenja. Isto tako, vrijednosti koje je utvrdio Eduard von Boguslawski, a koje su navedene u prethodnoj tablici o razlikama u hranjivoj vrijednosti štajerske uljne bundeve i oljuštenih koštica bundeva ne odnose se jasno na jestivi dio koštica, što je kritizirano, pa je i ta tablica izbrisana. Revizijom opisa nastoji se navesti preciznije informacije i zadržati povjerenje potrošačâ u kvalitetu, jedinstvenost i ugled ulja „Steirisches Kürbiskernöl”. To ne utječe na kvalitetu proizvoda ni na organoleptička svojstva ulja kao što su boja, miris i okus.

Zemljopisno područje:

Točka 5.c aktualne specifikacije proizvoda – Zemljopisno područje:

„Ulje ‚Steirisches Kürbiskernöl’ preša se isključivo na tradicionalnom području južne Štajerske (u političkim okruzima Deutschlandsberg, Feldbach, Fürstenfeld, Graz-Umgebung, Hartberg, Leibnitz, Radkersburg, Voitsberg i Weiz) i južnoga Gradišća (Burgenland) (u okruzima Jennersdorf, Novi grad (Güssing) i Oberwart). Osnovni proizvod (koštice štajerske bundeve koje su prirodno bez ljuske) potječe isključivo iz prethodno navedenog tradicionalnog područja i iz dijelova Donje Austrije (političkih okruga Hollabrunn, Horn, Mistelbach, Melk, Gänserndorf, ograničeno na sudski okrug Zistersdorf, te Korneuburg-Stockerau, ograničeno na sudski okrug Stockerau).”

i objašnjenje

„Posebna kvaliteta proizvoda proizlazi iz dvaju elemenata. Prvi je posebna ilirsko-podalpska klima na području uzgoja koštica – tradicionalnom području uzgoja, vidjeti zemljovid u Prilogu 1.a na kojem je prikazano područje južne Štajerske (politički okruzi Deutschlandsberg, Feldbach, Fürstenfeld, Graz-Umgebung, Hartberg, Leibnitz, Radkersburg, Voitsberg i Weiz), područje južnoga Gradišća (okruzi Jennersdorf, Novi grad (Güssing) i Oberwart) i Donje Austrije (politički okruzi Melk, Horn i Mistelbach) – a drugi je tradicionalna metoda proizvodnje koja je posebno osmišljena na području Štajerske, vidjeti zemljovid 1.b – područje južne Štajerske (politički okruzi Bad Radkersburg, Deutschlandsberg, Feldbach, Fürstenfeld, Graz-Umgebung, Hartberg, Leibnitz, Voitsberg i Weiz) (vidjeti zemljovid Štajerske) i južnoga Gradišća (politički okruzi Novi grad (Güssing), Jennersdorf i Oberwart).”

zamjenjuju se sljedećim:

„5.c Zemljopisno područje Ulje ‚Steirisches Kürbiskernöl’ preša se isključivo na tradicionalnom području južne Štajerske (u političkim okruzima Deutschlandsberg, Graz, Graz-Umgebung, Hartberg-Fürstenfeld, Leibnitz, Südoststeiermark, Voitsberg i Weiz) i južnoga Gradišća (u okruzima Jennersdorf, Novi grad (Güssing) i Oberwart). Osnovni proizvod (koštice štajerske uljne bundeve koje su prirodno bez ljuske) potječe isključivo s navedenog tradicionalnog područja južne Štajerske i južnoga Gradišća te iz sljedećih političkih okruga Donje Austrije: Hollabrunn, Horn, Mistelbach, Melk, Gänserndorf, ograničeno na sudski okrug Zistersdorf, te Korneuburg-Stockerau, ograničeno na sudski okrug Stockerau.” Obrazloženje: Kako bi se ispravila pogreška u izvornom tekstu specifikacije, pojašnjava se da politički okruzi tradicionalnog područja na kojem se može prešati ulje „Steirisches Kürbiskernöl” uključuju politički okrug Graz, koji se nalazi u sredini područja već prikazanog na zemljovidu izvorne specifikacije. Stoga je riječ o ispravku u skladu sa zemljovidom iz izvornog zahtjeva za registraciju. Novi okruzi Südoststeiermark, koji je nastao spajanjem okruga Radkersburg i Feldbach, te Hartberg-Fürstenfeld, koji je nastao spajanjem okruga Fürstenfeld i Hartberg, navedeni su samo u svrhu pojašnjenja i ispravljanja.

Dokaz podrijetla:

Izjave o povijesti proizvoda navedene u aktualnoj specifikaciji proizvoda i njihovo objašnjenje, navedeno u točki 5.d („Podrijetlo”) kad je oznaka priznata, premješteni su u točku 5.f („Povezanost sa zemljopisnim područjem”) (vidjeti tekst te točke). Umjesto njih u točki 5.d („Dokaz podrijetla”) nove specifikacije navode se sljedeće odredbe o jamčenju sljedivosti:

„5.d Dokaz podrijetla: Kretanje koštica štajerske uljne bundeve koje su prirodno bez ljuske (Cucurbita pepo var. styriaca) mora se dokumentirati sve do konačnog proizvoda, ulja sa ZOZP-om ‚Steirisches Kürbiskernöl’, kako bi se mogao pratiti čitav tijek od uzgoja do prerade. Proizvođači moraju u pisanom ili elektroničkom obliku dokumentirati sve točke navedene u nastavku kako bi se mogle jasno pratiti površine pod nasadima, godišnje berbe, vrsta upotrebe koštica bundeve i količine proizvedenog ulja: Svaki proizvođač mora imati valjani kontrolni ugovor (koji može biti integriran u ugovor o nasadima) i mora predočiti dokaz podrijetla u skladu s točkom (d), ovisno o svojoj ulozi u postupku proizvodnje. Ako se više gospodarskih subjekata spoji u proizvodnu zadrugu, zadruga mora sklopiti valjani ugovor s agencijom za kontrolu i interne ugovore o zadacima kontrole specifikacije sa svojim članovima, tj. pojedinačnim proizvođačima (poljoprivrednicima, uljarima). 5.d.1. Površine pod nasadima U skladu s kontrolnim ugovorom (koji može biti integriran u ugovor o nasadima) proizvođači koštica agenciji ovlaštenoj u sustavu kontrole moraju svake godine u pisanom ili elektroničkom obliku predočiti dokaze da se površine pod nasadima nalaze na definiranom području uzgoja ZOZP-a. Ta agencija može biti ovlaštena agencija za kontrolu ili udruženje proizvođača koje nadzire ovlaštena agencija za kontrolu. Izvješće mora sadržavati popis površina podložnih propisanim kontrolama (npr. višestruki zahtjev AMA-e ili sličan dokument). Tim se izvješćem omogućuje bilježenje svih područja uzgoja uljnih bundeva relevantnih za proizvodnju ulja ‚Steirisches Kürbiskernöl’ u pojedinoj proizvodnoj godini. 5.d.2. Berbe Svaki proizvođač koštica mora u pisanom ili elektroničkom obliku dokumentirati količinu koštica bundeve ubranih s polja, sušenih i očišćenih (tj. s kojih su uklonjeni pulpa i komadići ljuske) i o tome izvijestiti agenciju ovlaštenu u sustavu kontrole u skladu s kontrolnim ugovorom (koji može biti integriran u ugovor o nasadima) do 31. prosinca proizvodne godine. Ta agencija može biti ovlaštena agencija za kontrolu ili udruženje proizvođača koje nadzire ovlaštena agencija za kontrolu. Tim izvješćem omogućuje se bilježenje ukupne količine koju godišnje ubere svaki proizvođač koštica u sustavu kontrole. Time se omogućuje izračun prosječnog prinosa po hektaru i proizvođaču. Iz toga se može utvrditi ukupna godišnja berba, a to je osnovni preduvjet za kontrolu ukupnog tijeka. U pisanom (npr. fakturama ili bilježenjem težine mokrih/suhih koštica u kilogramima) ili elektroničkom obliku mora se dokumentirati i tijek koštica bundeve ubranih s polja u godini berbe XY od proizvođača koštica do različitih podizvođača (pogoni za pranje, sušenje i čišćenje) i o tome se mora izvijestiti agenciju ovlaštenu u sustavu kontrole u skladu s kontrolnim ugovorom (koji može biti integriran u ugovor o nasadima). 5.d.3. Upotreba koštica Ako se prodaju koštice bundeve iz proizvodne godine XY, podrijetlom iz definiranog područja uzgoja, ubrane s polja, sušene i očišćene (tj. s kojih su uklonjeni pulpa i komadići ljuske), proizvođač koštica i svako poduzeće uključeno u proizvodni lanac, sve do uljare (veletrgovine, skladišta, uljare itd.), ili agencija od koje oni to zatraže mora u pisanom ili elektroničkom obliku potvrditi podrijetlo koštica. Ta agencija može biti ovlaštena agencija za kontrolu ili udruženje proizvođača koje nadzire ovlaštena agencija za kontrolu. Sljedeće važne informacije moraju se dokumentirati u pisanom ili elektroničkom obliku kako bi se jamčila sljedivost tijeka, čak i kad se proizvod isporučuje trećim stranama: proizvođač koštica, količina koštica [u kilogramima] proizvedenih proizvodne godine XY u skladu sa specifikacijom i primatelj. Potrebni dokumenti (npr. dokument o količini, popratni dokument, elektronički zapis itd.) moraju se numerirati u nizu. Ako se koštice preprodaju, taj se dokument prosljeđuje idućoj osobi koja dolazi u posjed koštica. Nadalje, proizvođač (uljar, poljoprivrednik) mora dokumentirati klijenta (poljoprivrednika, trgovca), količinu koštica [u kilogramima], datum proizvodnje, podatke o prešanju i veličinu spremnikâ svaki put kad se koštice prešaju radi proizvodnje ulja sa ZOZP-om ‚Steirisches Kürbiskernöl’. Time se istovremeno dokumentira mjesto prešanja/uljara. Ako sudionik u sustavu ZOZP-a koštice upotrebljava u drugu svrhu osim prešanja radi proizvodnje ulja ‚Steirisches Kürbiskernöl’ u skladu sa specifikacijom (npr. radi proizvodnje grickalica, sjemena, pekarskih proizvoda, za potrebe farmaceutske industrije, radi miješanja s drugim uljima ili hranom itd.), osoba u posjedu koštica proizvedenih u skladu sa specifikacijom ili udruženje proizvođača mora to dokumentirati u pisanom ili elektroničkom obliku te zabilježiti količinu [u kilogramima] i namjenu. Tu je dokumentaciju potrebno neprestano ažurirati, a svakih šest mjeseci (do 30. lipnja za prvi semestar tekuće godine i do kraja tekuće godine za drugi semestar) njezinu sažetu verziju treba dostaviti udruženju proizvođača. Količina koštica iskorištenih u druge svrhe osim prešanja radi proizvodnje ulja sa ZOZP-om ‚Steirisches Kürbiskernöl’ mora se oduzeti od ukupne količine kad se izračunava tijek koštica. Poduzeća/prerađivači koji podliježu kontrolama moraju izraditi vlastite jedinstvene sljedive brojeve proizvoda/artikala (npr. koštice za grickanje – ZOZP i koštice za grickanje – općenito) i moraju dostavljati dokumentaciju. Sva poduzeća za preradu koja sudjeluju u sustavu ZOZP-a i prerađuju koštice u skladu sa specifikacijom (npr. radi proizvodnje koštica za grickanje, pekarskih proizvoda itd.) moraju potvrditi tokove koji se odnose na njih. Koštice proizvedene u skladu sa specifikacijom moraju se prerađivati, skladištiti i označivati odvojeno od ostalih koštica bundeve. 5.d.4. Serijski kontrolni brojevi na spremnicima: Svakom spremniku (osim onih za vlastitu konzumaciju) mora se dodijeliti serijski kontrolni broj iz kojeg se može utvrditi naziv subjekta koji izravno stavlja proizvod na tržište ili proizvođača bučina ulja (broj proizvodne serije) ili naziv podizvođača (poljoprivrednika ili trgovca ili uljara ili distributera). Iz tog se kontrolnog broja mora moći utvrditi i datum proizvodnje (prešanja ulja). Na oznaci proizvoda sa ZOZP-om ‚Steirisches Kürbiskernöl’ moraju biti vidljivi kontrolni broj i podatak o količini (u litrama ili kilogramima). Tim se sustavom kontrolnih brojeva omogućuje praćenje i provjera tijeka proizvoda u svakom poduzeću i ukupnog tijeka svih proizvođača. Kontrolama mora biti obuhvaćeno sljedeće: — zemljopisni položaj uzgajivača (koštica bundeve) i prerađivača (daljnja prerada, pogotovo prešanje) u skladu sa specifikacijom, — zloupotreba dokumenata (npr. certifikata) ili kontrolnih brojeva (npr. kupnjom ili miješanjem robe i odvojenim tokovima robe), — tijek između proizvođača koštica, prerađivača ili podizvođača, proizvođača ulja i trgovaca, — značajke proizvoda u skladu sa specifikacijom (npr. samo ulje dobiveno prvim prešanjem koštica štajerske uljne bundeve bez ljuske [Cucurbita pepo var. styriaca], 100 % čisto), — ispravno označivanje proizvoda.” Obrazloženje: Budući da u dosadašnjoj specifikaciji nije bilo informacija o dokazu podrijetla, smatralo se razboritim te informacije navesti u točki 5.d specifikacije proizvoda kako bi se poboljšala i jamčila sljedivost proizvoda. Radi jasnog praćenja površina pod nasadima, godišnjih berbi, upotrebe koštica i količine proizvedenog ulja, čak i kad se koštice/ulje prodaju trećoj strani, specifikacijom se sad zahtijeva primjena sustava dokazivanja u više faza i sustava kontrole koji uključuje sustav kontrolnih brojeva i izvješća o površinama pod nasadima i berbama.

Metoda proizvodnje:

Točka 5.e aktualne specifikacije proizvoda – Postupak ekstrakcije:

„Oprane i sušene koštice bundeve koje su prirodno bez ljuske melju se, nježno otvaraju i zatim prešaju. Tim nježnim postupkom osigurava se da se većina važnih hranjivih tvari zadrži u košticama štajerske bundeve.”

i objašnjenje:

„Koštice bundeve koje su prirodno bez ljuske (Cucurbita pepo var. styriaca) temeljito se suše. Sušene koštice fino se melju u odgovarajućem mlinu, miješaju se s vodom i mijese u pulpu. Zatim se može dodati soli kako bi se bolje istaknuo okus. Kako bi se proizvelo ulje ‚Steirisches Kürbiskernöl’, prije prešanja potrebno je polako zagrijavati pulpu u zdjeli sa sustavom za miješanje; time se znatno smanjuje sadržaj vode i dobiva karakterističan okus ulja. Pečena pulpa od koštica mehanički se meko preša kako bi se dobilo bučino ulje bez ikakvih kemijskih aditiva.”

zamjenjuju se sljedećim:

„5.e Postupak proizvodnje: Koštice štajerske uljne bundeve koje su prirodno bez ljuske (Cucurbita pepo var. styriaca) su mutacija; četiri vanjska sloja stanica (ljuske koštica) ne odrvene i ne odebljaju. Koštice tako poprime karakterističnu maslinasto zelenu do tamnozelenu boju. Za uzgoj se smije upotrebljavati samo sjeme sorti štajerske uljne bundeve koje su odobrene u Austriji i uvrštene na austrijsku sortnu listu te koje je certificirano na temelju austrijskih terenskih metoda ili terenskih metoda drugih država članica koje su sličnog sadržaja. Time se jamči da se umnažaju samo one vrste nasada koji uspijevaju na austrijskom području uzgoja. To je nužno kako bi se održala kvaliteta koštica bundeve, što je potrebno kako bi se osigurali kvaliteta i karakterističan okus ulja ‚Steirisches Kürbiskernöl’. S obzirom na to da oprane i sušene koštice bundeve dobro podnose skladištenje, obično ih se preša na zahtjev kako bi bučino ulje koje se stavlja na tržište bilo što svježije i ukusnije. U tradicionalnom postupku proizvodnje oprane i sušene koštice bundeve koje su prirodno bez ljuske fino se melju u odgovarajućem mlinu. Sušene koštice miješaju se s vodom i soli te mijese u pulpu. Dodavanje kuhinjske soli uobičajeno je i dopušteno kako bi se olakšalo prešanje i, prije svega, denaturirao visok sadržaj bjelančevina prisutan u košticama bundeve bez ljuske (Cucurbita pepo var. styriaca). Budući da se dobiva bez drugih kemijskih aditiva, ulje ‚Steirisches Kürbiskernöl’ zadržava većinu vrijednih hranjivih tvari. Pulpa se prije prešanja polako zagrijava u zdjeli sa sustavom za miješanje; time se znatno smanjuje sadržaj vode i dobiva karakterističan okus ulja. Okus mu može biti više ili manje pržen, ovisno o intenzitetu postupka prženja. Ulje se dobiva iz pržene pulpe potpuno mehaničkim/hidrauličkim postupkom, bez daljnjeg zagrijavanja. Ulje ‚Steirisches Kürbiskernöl’ dobiva se samo prvim prešanjem. Potrebno je nekoliko dana kako bi se suspendirane krute tvari prisutne u prirodnom ulju nataložile, a nakon toga ulje se puni u spremnike koji ga štite od svjetlosti (obično u tamne staklene boce). To je nužno jer je bučino ulje osjetljivo na svjetlost.”

Obrazloženje:

Karakteristična kvaliteta ulja „Steirisches Kürbiskernöl” dijelom ovisi o stručnosti poljoprivrednika koji sudjeluju u tradicionalnom postupku proizvodnje nasada i postupku prešanja ulja. U tekstu izvorne specifikacije, koji je sad dopunjen, detaljnije se opisuje taj tradicionalni postupak proizvodnje. Prije svega, definira postupak prešanja preciznije je definiran jer je objašnjeno da se ulje dobiva iz pržene pulpe „potpuno mehaničkim/hidrauličkim postupkom”, bez daljnjeg zagrijavanja.

Budući da je osjetljivo na svjetlost, u specifikaciji proizvoda navedeno je da se ulje „Steirisches Kürbiskernöl” mora puniti u spremnike koji ga štite od svjetlosti, obično u tamne staklene boce. Time se štiti kvaliteta ulja „Steirisches Kürbiskernöl”.

Navođenjem zahtjeva da se smije upootrebljavati samo sjeme sorti štajerske uljne bundeve koje su odobrene u Austriji i uvrštene na austrijsku sortnu listu te koje je certificirano na temelju austrijskih terenskih metoda ili terenskih metoda drugih država članica koje su sličnog sadržaja trebalo bi se jamčiti da se upotrebljavaju za sjeme i umnažaju samo one vrste nasada koji uspijevaju na austrijskom području uzgoja i kojima se stoga može jamčiti kvaliteta koštica bundeve potrebnih kako bi se osigurala kvaliteta i karakterističan okus ulja „Steirisches Kürbiskernöl”.

Ti posebni zahtjevi koji se odnose na sirovine opravdani su iz dva razloga:

1. Odobrenje posebne sorte: U Austriji postoje odobrene sorte štajerske uljne bundeve. Za ishođenje austrijskog odobrenja za sjeme bundeve potrebno je ispitati uzgojnu vrijednost pojedine sorte (članak 46. stavak 2. Zakona o sjemenu), što premašuje zahtjeve utvrđene Direktivom 2002/55/EZ o stavljanju na tržište sjemena povrća. U okviru ispitivanja svojstva koja određuju uzgojnu vrijednost utvrđuju se usporedbom sa sličnim odobrenim sortama (npr. otpornost na štetne organizme, prinos itd.) kako bi se dokazala osobita prikladnost sorti bundeva odobrenih u Austriji za austrijsko područje uzgoja. Pristup austrijskom postupku priznavanja sorti dopušten je za sve sorte bez obzira na mjesto podrijetla.

2. Umnažanje sjemena Na temelju Uredbe o sjemenu iz 2006. sjeme uljne bundeve može se stavljati na tržište u Austriji samo kao reprodukcijsko sjeme i kao certificirano sjeme. Međutim, Direktivom 2002/55/EZ (članak 20. stavak 2.) dopušteno je i standardno sjeme. Standardno sjeme podliježe samo kontrolama stavljanja sjemena na tržište. Ne postoji odredba o službenom praćenju postupka proizvodnje (među ostalim tijekom umnažanja). Stoga ne postoji terenska provjera kojom bi se osiguralo da se upotrebljava navedena sorta (to se u praksi može utvrditi samo na terenu). S druge strane, kad je riječ o certificiranom sjemenu, autentičnost sorte provjerava se službenim provjerama na terenu. Te provjere područja na kojima se vrši umnažanje temelje se na terenskim metodama za štajersku uljnu bundevu koje je Savezni ured za sigurnost hrane objavio u austrijskom listu o sortama i sjemenu Sorten- und Saatgutblatt i koje sadržavaju posebne zahtjeve za područja na kojima se vrši umnažanje i nasade. Potrebno je na sličan način primjenjivati te terenske metode i u kontekstu korištenja sjemena certificiranog u drugim državama članicama kako bi se osiguralo da će proizvedene uljne bundeve zadovoljiti očekivanu razinu kvalitete. Pravo Austrije u području priznavanja sorti (ispitivanje uzgojne vrijednosti) i umnažanja sjemena (certificirano sjeme) strože je od propisa EU-a ili drugih država članica. Stoga se strožim zahtjevima za priznavanje sorti i umnažanje sjemena u usporedbi s pravom EU-a jamči prikladnost sorte upravo za austrijska područja uzgoja i osigurava umnažanje sjemena sorte štajerske uljne bundeve.

Povezanost sa zemljopisnim područjem:

Izjave navedene u točki 5.d aktualne specifikacije proizvoda („Povijest”):

„Razvoj ulja ‚Steirisches Kürbiskernöl’ blisko je povezan sa Štajerskom. Dokazi o prešanju koštica bundeve radi proizvodnje ulja sežu čak do 18. stoljeća. Prešanje se vršilo tradicionalnim postupkom i u Štajerskoj su se počele uzgajati bundeve s košticama bez ljuski. Na tim se prostorima započelo i s uvođenjem mehanizacije berbe i prerade.”

i objašnjenje:

„Ulje ‚Steirisches Kürbiskernöl’ proizvedeno u Austriji, a pogotovo u Štajerskoj, dobiva se od koštica štajerske uljne bundeve koje su prirodno bez ljuske (Cucurbita pepo var. styriaca). Nastanak i razvoj ulja ‚Steirisches Kürbiskernöl’ vrlo su blisko povezani sa Štajerskom. Brojna upućivanja u literaturi dokazuju da se bučino ulje prešalo na ovim prostorima već početkom 18. stoljeća (vidjeti doprinos profesora Teppnera u Die Koralpe, stranice 57.–63., 1982.). U Štajerskoj još uvijek postoje stare uljare iz 18. stoljeća koje su se već tad upotrebljavale za proizvodnju bučina ulja iz oljuštenih koštica. Poznat je primjer ‚Pechmannova stara uljara’, koju je obitelj Egger (preci sadašnje vlasnice gđe Irmgard Schober) kupila od vladara mjesta Brunnsee 1774. i koja otad posluje kao uljara. Ostali preci koji su posjedovali uljaru nakon obitelji Egger bili su Georg Friedl, Josef Pechmann, Friedrich Pechmann i sada Irmgard Schober. Dodatni dokazi o proizvodnji bučina ulja priloženi su u obliku potvrda Uljare Karl Hartlieb o uzgoju koštica bundeve iz 1910. Iskusni uljari osmislili su postupak mekog prešanja kako bi proizveli dragocjeno bučino ulje. Za razliku od ostalih europskih zemalja u kojima se proizvodilo ulje (u jugoistočnoj Europi), koštice (koje su tada obično imale ljusku) se ljuštilo prije prešanja. Štajerski poljoprivrednici otkrili su ‚mutacije s mekom ljuskom’ i počeli su uzgajati te dragocjene koštice bundeve. ‚Koštice bundeve koje su prirodno bez ljuske’ uzgajane su nakon toga isključivo u Štajerskoj. Intenziviranjem poljoprivrede ručno uklanjanje koštica iz bundeva više nije bilo ekonomski održivo. Nasadi su se počeli povećavati 1970. jer su berba i prerada mehanizirane na inicijativu štajerskih poljoprivrednika. Udruženje štajerskih uzgajivača bundeva osnovano 1978. preuzelo je stavljanje koštica bundeve na tržište u ime brojnih poljoprivrednika. Površine pod nasadima otad se neprestano povećavaju.”

premješteni su u ovu točku zajedno s postojećim izjavama iz točke 5.f aktualne specifikacije proizvoda („Povezanost sa zemljopisnim područjem”):

„Budući da na područjima uzgoja prevladavaju topli i vlažni vremenski uvjeti (ilirsko-podalpska klima u Štajerskoj), štajerske uljne bundeve ne dozrijevaju do jeseni. Zato imaju visok sadržaj nezasićenih masnih kiselina. Ti nasadi imaju važnu gospodarsku ulogu na ovim područjima jer o njima ovise mala poljoprivredna gospodarstva (površina pod nasadima trenutačno iznosi oko 10 000 ha). Proizvodnja ulja ‚Steirisches Kürbiskernöl’ osigurava i važna radna mjesta i prihod za oko 70 komercijalnih uljara na područjima s težim uvjetima gospodarenja kojima prijeti rizik od iseljavanja. Postoji izrazita potražnja potrošača za uljem ‚Steirisches Kürbiskernöl’.”

i objašnjenjem:

„Klimatski uvjeti: Zbog ilirsko-podalpske klime (topli i vlažni vremenski uvjeti) štajerske uljne bundeve ne dozrijevaju do jeseni. To povećava visok sadržaj nezasićenih masnih kiselina velike hranjive vrijednosti. Za razliku od toga, uljne bundeve koje se uzgajaju na područjima panonske klime dozrijevaju prije (berba se odvija u toplom dijelu godine) i stoga sadržavaju manje nezasićenih masnih kiselina. Gospodarska važnost: Razvoj ulja ‚Steirisches Kürbiskernöl’ neodvojivo je povezan sa Štajerskom (vidjeti točku 5.d). U Štajerskoj je pod nasadom ukupno od 8 000 do 9 000 ha površine. Nasadi bundeva poželjna su alternativa sve neprofitabilnijem uzgoju žitarica za otprilike 2 000 poljoprivrednih gospodarstava u slabije razvijenim pograničnim regijama. Osim toga, proizvodnja bučina ulja alternativa je sve neprofitabilnijem mljevenju žitarica za 70 komercijalnih uljara i brojne poljoprivredne preše (izravno stavljanje na tržište). Zaštita uzgoja koštica bundeve pitanje je od posebne regionalne političke važnosti u smislu preambule Uredbe (EEZ) br. 2081/92. Budući da je riječ o regionalnom specijalitetu, bučino ulje osigurava mnoga radna mjesta u poljoprivredi i trgovini utvrđenog područja uzgoja i time pomaže stanovništvu da zarađuje prihod i ostane na tom području kojem prijeti rizik od iseljavanja. Ovaj regionalni specijalitet omogućuje privlačan alternativan izvor prihoda malim poljoprivrednim gospodarstvima i trgovačkim društvima.”

mijenjaju se i ažuriraju kako slijedi:

„5.f Povezanost sa zemljopisnim područjem: Klimatske značajke: S obzirom na vremenske uvjete koji prevladavaju na područjima uzgoja (npr. ilirsko-podalpska klima u Štajerskoj) štajerske uljne bundeve dozrijevaju tek krajem ljeta ili ujesen. Zbog toga imaju (povećan) visok sadržaj nezasićenih masnih kiselina velike hranjive vrijednosti. Gospodarska važnost i ugled: Polja uljne bundeve važan su element krajolika definiranog područja i stanovništvo je usko povezano s uljem ‚Steirisches Kürbiskernöl’, koje je jedan od glavnih proizvoda te regije. To je vrlo važno i za turizam. Uzgoj tih nasada neodvojivo je povezan sa Štajerskom i ima važnu gospodarsku ulogu na navedenim područjima jer o njemu ovise mala poljoprivredna gospodarstva. Nasadi bundeva poželjna su alternativa uzgoju drugih, sve neprofitabilnijih usjeva za otprilike 3 000 poljoprivrednih gospodarstava u slabije razvijenim regijama. Ulje ‚Steirisches Kürbiskernöl’ registrirano je u EU-ovu registru zaštićenih oznaka zemljopisnog podrijetla 1996., a površina pod nasadima na definiranom zemljopisnom području otad se gotovo udvostručila. To se ostvarilo zahvaljujući dosljednim savjetima koje su specijalisti davali poljoprivrednicima i zahvaljujući sustavu zaštite zemljopisnog podrijetla, čime se ovaj tradicionalni proizvod dodatno pozicionirao i istaknuo kao vrhunski proizvod. Osim toga, proizvodnja bučina ulja alternativa je sve neprofitabilnijem mljevenju žitarica za 50 komercijalnih uljara i brojne poljoprivredne preše (izravno stavljanje na tržište). Zaštita uzgoja bundeve pitanje je od posebne regionalne političke važnosti u smislu preambule Uredbe (EEZ) br. 2081/92 i propisa koji su proizašli iz nje. Budući da je riječ o regionalnom specijalitetu, bučino ulje osigurava mnoga radna mjesta u poljoprivredi i trgovini utvrđenog područja uzgoja i time pomaže stanovništvu da zarađuje prihod i ostane na tom području kojem prijeti rizik od iseljavanja. Ovaj regionalni specijalitet omogućuje privlačan alternativan izvor prihoda malim poljoprivrednim gospodarstvima i trgovačkim društvima. Ulaganja od više milijuna eura u promidžbu i proizvodnju posljednjih su godina podigla ugled ulja ‚Steirisches Kürbiskernöl’ među potrošačima. Posebna kvaliteta ulja ‚Steirisches Kürbiskernöl’ proizlazi iz kvalitete koštica štajerske uljne bundeve koje su prirodno bez ljuske, uzgojenih na zemljopisno definiranom području uzgoja, stručnosti poljoprivrednika kad je riječ o uzgoju, njezi i berbi nasada te metode proizvodnje prešanjem ulja. Ugled ulja ‚Steirisches Kürbiskernöl’, koji se temelji na osobitoj kvaliteti proizvoda, stoga se proširio izvan granica Austrije. Povijesni razvoj: Nastanak i razvoj ulja ‚Steirisches Kürbiskernöl’ vrlo su blisko povezani sa Štajerskom. Brojna upućivanja u literaturi dokazuju da se bučino ulje u toj regiji prešalo već u 18. stoljeću (profesor Teppner, Die Koralpe, stranice 57.–63., 1982.). U Štajerskoj još uvijek postoje stare uljare iz 18. stoljeća koje su se već tad upotrebljavale za proizvodnju bučina ulja iz oljuštenih koštica. Poznat je primjer ‚Pechmannova stara uljara’, koju je obitelj Egger (preci sadašnje vlasnice gđe Irmgard Schober) kupila od vladara mjesta Brunnsee 1774. i koja otad posluje kao uljara. Ostali preci koji su posjedovali uljaru nakon obitelji Egger bili su Georg Friedl, Josef Pechmann, Friedrich Pechmann i sada Irmgard Schober. Potvrde Uljare Karl Hartlieb o uzgoju koštica bundeve iz 1910. sadržavaju dodatne dokaze o proizvodnji bučina ulja. Uzgoj koštica bundeve bez ljuske započeo je u Štajerskoj. Na tim se prostorima započelo i s uvođenjem mehanizacije berbe i prerade. Austrijski genetičar Erich Tschermak von Seysnegg tvrdi da je štajerska bundeva vjerojatno nastala spontano uslijed mutacije zbog gubitka funkcije u prošlom stoljeću. Iskusni uljari u 18. stoljeću osmislili su postupak mekog prešanja kako bi proizveli dragocjeno bučino ulje. Za razliku od ostalih europskih zemalja u kojima se proizvodilo ulje (u jugoistočnoj Europi), koštice (koje su tada obično imale ljusku) se ljuštilo prije prešanja. Štajerski poljoprivrednici otkrili su ‚mutacije s mekom ljuskom’ i počeli su uzgajati te dragocjene koštice bundeve. ‚Koštice bundeve koje su prirodno bez ljuske’ uzgajane su nakon toga isključivo u Štajerskoj. Intenziviranjem poljoprivrede ručno uklanjanje koštica iz bundeva više nije bilo ekonomski održivo. Nasadi su se počeli povećavati 1970. jer su berba i prerada mehanizirane na inicijativu štajerskih poljoprivrednika. Udruženje štajerskih uzgajivača bundeva osnovano 1978. preuzelo je stavljanje koštica bundeve na tržište u ime brojnih poljoprivrednika. Površine pod nasadima otad se neprestano povećavaju.” Obrazloženje: Izjave o povijesti proizvoda navedene u točki 5.d („Povijest”) aktualne specifikacije proizvoda, koje su trebale biti objašnjene u točki „Dokaz podrijetla” kad je oznaka priznata, i njihovo objašnjenje premješteni su u točku 5.f („Povezanost sa zemljopisnim područjem”), uvršteni su u izjave u aktualnoj specifikaciji proizvoda u točki 5.f („Povezanost sa zemljopisnim područjem”) i samo su strukturno uređeni. Nisu unesene veće izmjene.

Označivanje:

Postojeće izjave navedene u točki 5.h („Označivanje”) aktualne specifikacije proizvoda:

„Steirisches Kürbiskernöl”

i objašnjenje:

„Ulje ‚Steirisches Kürbiskernöl’ u smislu našeg zahtjeva preša se isključivo na područjima navedenima u točki 5.e od koštica bundeve sorte Cucurbita pepo var. styriaca, koja isto tako potječe samo s područja navedenih u točki 5.e. Ulje ‚Steirisches Kürbiskernöl’ znači bučino ulje dobiveno prvim prešanjem.”

zamjenjuju se sljedećim:

„Ulje sa ZOZP-om ‚Steirisches Kürbiskernöl’ mora se označivati u skladu s odredbama Uredbe (EU) br. 1151/2012. Logotipi i žigovi proizvođača smiju biti prikazani na proizvodu uz oznake obvezne na temelju Uredbe (EU) br. 1151/2012 i njezinih provedbenih odredbi. Svi proizvodi bučina ulja koji su u sustavu kontrole ulja sa ZOZP-om ‚Steirisches Kürbiskernöl’ i stavljaju se na tržište moraju sadržavati registrirani naziv ‚Steirisches Kürbiskernöl’ i biti označeni kao ZOZP u skladu sa zakonom. Svaki spremnik namijenjen za prodaju mora biti označen serijskim kontrolnim brojem (vidjeti 5.d.4), na njemu mora biti navedena količina (u litrama ili kilogramima) i naziv agencije za kontrolu. Robne marke moraju upotrebljavati i kontrolni broj kako je navedeno u točki 5.d.4.”

Obrazloženje:

Dopunama se podupiru propisane kontrolne mjere te poboljšava transparentnost i informiranje potrošačâ.

Ostalo:

— Nacionalno zakonodavstvo

Izostavljeno je dosadašnje upućivanje na Codex Alimentarius kao opće važeći nacionalni zahtjev u okviru „nacionalnog zakonodavstva” jer više nije obvezno navesti tu točku u specifikaciji.

JEDINSTVENI DOKUMENT

„Steirisches Kürbiskernöl”

EU br.: PGI-AT-1460-AM02 – 9.12.2019.

ZOI ( ) ZOZP (X)

1. Naziv (nazivi) [ZOI-ja ili ZOZP-a]

„Steirisches Kürbiskernöl”

2. Država članica ili treća zemlja

Austrija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masti (maslac, margarin, ulje itd.)

3.2. Opis proizvoda na koji se odnosi naziv iz točke 1.

„Steirisches Kürbiskernöl” je 100 % čisto ulje, tamne boje, viskozno, dikromično i djeluje tamnozeleno/crvenkasto kad se postavi pod izvor svjetlosti. Dobiva se prvim prešanjem koštica koje su prirodno bez ljuske, uzgojenih iz sorte certificiranog sjemena štajerske uljne bundeve (Cucurbita pepo var. styriaca) koja je odobrena u Austriji i uvrštena na austrijsku sortnu listu.

Ulje je orašasta okusa i karakteristična mirisa. Bogato je polinezasićenim masnim kiselinama i izuzetno je hranjivo.

Parametri ulja „Steirisches Kürbiskernöl” jesu sljedeći:

Specifična težina: 0,90–0,92 kg/l

Sadržaj masti najmanje 99 %,

od čega linolenska kiselina čini 37–60 %, a oleinska kiselina 25–44 %, koje zajedno čine otprilike 80 %,

palmitinska kiselina 10–20 %,

stearinska kiselina 3–7 %,

druge masne kiseline 1–2 %.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Ulje „Steirisches Kürbiskernöl” može se proizvoditi samo od koštica štajerske uljne bundeve koje su prirodno bez ljuske (Cucurbita pepo var. styriaca) i podrijetlom su iz definiranog područja. Smije se upotrebljavati samo sjeme sorti štajerske uljne bundeve koje su odobrene u Austriji koje je certificirano na temelju austrijskih terenskih metoda za štajersku uljnu bundevu ili terenskih metoda drugih država članica koje su sličnog sadržaja.

Ograničenje na sorte odobrene u Austriji i sjeme certificirano na temelju određenih terenskih metoda nužno je kako bi se osigurala kvaliteta ulja „Steirisches Kürbiskernöl”. Time se osigurava da se umnažaju samo one vrste koje uspijevaju na austrijskim područjima uzgoja. Sorte uljnih bundeva odobrene u Austriji ispitane su na određenim područjima uzgoja, a rezultati tih ispitivanja pokazali su da su se prilagodile na klimu i uvjete tla koji prevladavaju na područjima uzgoja. To je nužno za kvalitetu konačnog proizvoda (sorte uljnih bundeva koje nisu prikladne za to područje vrlo lako obolijevaju) i smanjuje financijski rizik za uzgajivače bundeva. To se odnosi i na certifikaciju u okviru koje se provodi inspekcija nasada na područjima uzgoja primjenom terenskih metoda za štajersku uljnu bundevu koje su osobito usmjerene na zahtjeve povezane sa sortnom autentičnošću, nečistoćama i zdravljem bilja (pogotovo kad je riječ o virusima). Budući da se uljna bundeva može oprašivati unakrsnim oprašivanjem, nasade je potrebno saditi na preporučenoj minimalnoj udaljenosti kako bi se spriječilo križanje sa stranim hibridnim i samooplodnim linijama.

3.4. Posebni koraci u proizvodnji koji se moraju provesti u identificiranom zemljopisnom području

Ulje „Steirisches Kürbiskernöl” mora se prešati tradicionalnim postupkom proizvodnje na definiranom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Ulje „Steirisches Kürbiskernöl” mora se puniti u spremnike koji ga štite od svjetlosti (obično u tamne staklene boce). To je potrebno zbog očuvanja kvalitete proizvoda, koji je osjetljiv na svjetlost.

3.6. Posebna pravila za označivanje proizvoda na koji se odnosi registrirani naziv

Svaki spremnik namijenjen za prodaju mora imati serijski kontrolni broj iz kojeg se može utvrditi naziv subjekta koji izravno stavlja proizvod na tržište ili proizvođača bučina ulja ili naziv podizvođača te datum proizvodnje (prešanja). Mora biti navedena i količina (u litrama ili kilogramima) te naziv agencije za kontrolu. Robne marke moraju upotrebljavati i kontrolni broj.

4. Sažeta definicija zemljopisnog područja

Ulje „Steirisches Kürbiskernöl” preša se u regiji južna Štajerska (u političkim okruzima Deutschlandsberg, Graz, Graz-Umgebung, Hartberg-Fürstenfeld, Leibnitz, Südoststeiermark, Voitsberg i Weiz) i regiji južno Gradišće (u okruzima Jennersdorf, Novi grad (Güssing) i Oberwart). Sirovina (koštice štajerske bundeve koje su prirodno bez ljuske) potječe isključivo iz prethodno navedenog tradicionalnog područja južne Štajerske i južnoga Gradišća te iz sljedećih okruga Donje Austrije: političkih okruga Hollabrunn, Horn, Mistelbach, Melk, Gänserndorf, ograničeno na sudski okrug Zistersdorf, te Korneuburg-Stockerau, ograničeno na sudski okrug Stockerau.

5. Povezanost sa zemljopisnim područjem

Registracija ulja „Steirisches Kürbiskernöl” ZOZP temelji se na kvaliteti proizvoda koja proizlazi iz kombinacije posebnog osnovnog proizvoda, štajerske uljne bundeve (Cucurbita pepo var. styriaca), i postupka mekog prešanja koji je osmišljen u Štajerskoj te na ugledu i izuzetnoj cijenjenosti ulja „Steirisches Kürbiskernöl” (koje je gotovo temelj identiteta stanovnika Štajerske).

Posebnost zemljopisnog područja i ljudski čimbenici

Dokazi upućuju na to da se bundeve u Štajerskoj uzgajaju već otprilike tri stoljeća. Prototip štajerske uljne bundeve koji je nastao mutacijom u 19. stoljeću imao je posebne sjemenke koje ne bi odrvenjele te je pažljivo njegovan u Štajerskoj, gdje se prvotno isključivo uzgajao. Uzgoj je poslije proširen na područja na kojima su zbog klimatskih uvjeta bundeve dozrijevale tek krajem ljeta ili ujesen.

Uljna bundeva biljka je kojoj treba toplina, relativno je otporna na sušu i dobro se prilagođava sušnim razdobljima. Međutim, potrebne su joj obilne oborine početkom ljeta (od kraja lipnja do sredine kolovoza) kako bi se ostvario visok prinos koštica. Prosječna godišnja temperatura mora biti najmanje 8 °C. Ne smije biti kasnih mrazova u proljeće ni ranih mrazova ujesen. Topli vremenski uvjeti ujesen osobito su važni kako bi uljne bundeve mogle dobro dozrijeti. Mokri i hladni vremenski uvjeti te snažni vjetrovi mogu nanijeti znatnu štetu.

Područje ilirske klime (jugoistočna Štajerska, južno Gradišće) stoga je savršeno za uzgoj bundeva. Odlikuje se visokim temperaturama, dovoljnim i ravnomjerno raspoređenim oborinama (otprilike 600–800 mm godišnje) i visokim udjelom vlažnosti. Tradicionalna područja uzgoja bundeve uključuju i prethodno navedena područja Donje Austrije koja pripadaju podjednako sunčanoj (otprilike 1 850–2 100 sunčanih sati), no malo sušoj (prosječna godišnja količina oborina 500–750 mm godišnje) podalpskoj panonskoj klimatskoj zoni.

Stručnost uzgajivačâ bundeva kad je riječ o uzgoju i postupanju s nasadima omogućila je Štajerskoj da potiče tehnološki napredak u postupku uzgoja i berbe te preradi koštica. Koštice bez ljuske dovele su do razvoja postupka mekog prešanja karakterističnog za Štajersku u kojem je znanje lokalnih proizvođača o trajanju i temperaturi prženja koštica bilo ključno za postizanje kvalitete ulja, a pogotovo njegove tamnozelene do crvenkaste boje i orašastog okusa. Pulpa proizvedena finim mljevenjem koštica koje se zatim miješaju s vodom i soli polako se prije prešanja zagrijava u zdjeli sa sustavom za miješanje; time se znatno smanjuje sadržaj vode i dobiva karakterističan okus ulja. Okus mu može biti više ili manje pržen, ovisno o intenzitetu postupka prženja. Ulje se zatim dobiva iz pržene pulpe potpuno mehaničkim/hidrauličkim postupkom, bez daljnjeg zagrijavanja.

Posebnost proizvoda

Ulje je 100 % čisto, viskozno, tamne boje, dikromično i djeluje tamnozeleno/crvenkasto kad se postavi pod izvor svjetlosti. Dobiva se prvim prešanjem koštica certificirane štajerske uljne bundeve koje su prirodno bez ljuske (Cucurbita pepo var. styriaca), primjenom tradicionalnog postupka prešanja koji je osmišljen u regiji.

Ulje je orašasta okusa i karakteristična mirisa. Bogato je polinezasićenim masnim kiselinama i izuzetno je hranjivo.

Uzročna povezanost

Klimatski uvjeti na područjima uzgoja omogućuju da štajerska uljna bundeva dozrijeva tek krajem ljeta ili ujesen i sadržava visoku razinu nezasićenih masnih kiselina velike hranjive vrijednosti. Koštice bez ljuske, iskustvo i stručnost poljoprivrednika i uljara kad je riječ o uzgoju, njezi i berbi nasada te tradicionalan postupak prešanja osmišljen na zemljopisno definiranom području jamče prethodno opisan karakterističan okus i posebnu kvalitetu ulja „Steirisches Kürbiskernöl”. Iznimna se pažnja posvećuje održavanju kvalitete. Osjetilnim radionicama i konferencijama o uzgoju bundeva pomaže se očuvati tradicionalnu stručnost i prilagoditi je modernim dostignućima.

Važnost i cijenjenost proizvoda vidljivi su u njegovim snažnim korijenima te u izuzetnoj upoznatosti i poistovjećivanju stanovnika Štajerske s uljem „Steirisches Kürbiskernöl”. Štajersko bučino ulje jedan je od kulinarskih ambasadora regije, zajedno sa štajerskim jabukama, štajerskim hrenom i štajerskim vinom, a nazivaju ga i štajersko „crno zlato” ili „zeleno zlato”. Prema lokalnom folkloru upravo je štajersko bučino ulje ono što stanovnicima Štajerske daje njihovu jedinstvenu snagu i žar za životom. Mediji opsežno izvješćuju o napredovanju nasada, godišnjem prinosu i početku berbe bundeva (na primjer, članak Karlheinza Linda Kürbisernte: In den nächsten Tagen geht es los o predstojećem početku berbe bundeva u tjedniku Federacije štajerskih poljoprivrednika Neues Land od 25. kolovoza 2021.). Štajerci su ponosni na „svoje” ulje; u medijima se opsežno izvješćuje kad se pojave bojazni o nepravilnostima ili vijesti o košticama koje navodno potječu izvan definiranog područja (npr. članak Verene Kainrath Krieg der Kerne in der Steiermark o ratovima koštica u Štajerskoj, objavljen u novinama Der Standard20. svibnja 2015.).

Ulje „Steirisches Kürbiskernöl” nacionalno je i međunarodno priznata reklama za štajersku kuhinju. Gotovo je višestruke namjene u pripremi predjela, glavnih jela i deserata te u izradi slastica. Na internetu će se pri potrazi za tim uljem pronaći bezbroj recepata.

Kao izraz duboko ukorijenjenog regionalnog poistovjećivanja s uljem „Steirisches Kürbiskernöl” organiziraju se brojna tradicionalna događanja povezana s tim proizvodom (kao što je sajam štajerske uljne bundeve), a osmišljena je čak i štajerska narodna nošnja (dirndl, odijelo i poseban „šešir od sjemenki bundeve”).

Ugledne nagrade za ulje temeljene na preciznim laboratorijskim ispitivanjima koje iskusni specijalizirani žiriji dodjeljuju na svečanostima s više stotina uzvanika osobito su važne za promidžbu ulja. Na internetu se mogu pronaći brojne informacije o službenoj godišnjoj regionalnoj nagradi, kreativnom osmišljavanju jela koje sadržava ulje i gljive te godišnjem izboru najboljeg štajerskog bučina ulja u okviru prestižnog gurmanskog vodiča Gault & Millau (vidjeti i, na primjer, članak Michaela Sarije o testovima koje provodi Gault & Millau, objavljen u novinama Kleine Zeitung16. lipnja 2021.).

Upućivanje na objavljenu specifikaciju proizvoda

https://www.patentamt.at/herkunftsangaben/steirischeskuerbiskernoel/

(1) SL L 343, 14.12.2012., str. 1.